На основу члана 189. став 1. тачка 5. и 9. Закона о основама система образовања и васпитања („Службени гласник Републике Србије“ број 88/2017, 27/2018 - други закон, 10/2019, 27/2018 – други закон и 6/2020),члана 69. став 1 Закона о основном образовању и васпитању („Службени гласник РС“ бр. 55/2013, 101/2017, 10/2019 и 27/2018 - др. закон ), члана 32. став 1. тачка 6. Закона о локалној самоуправи („Сл. гласник РС“ бр. 129/2007, 83/2014 – други закон, 101/2016 – други закон и 47/2018) и члана 40. став 1. тачка 6. Статута општине Апатин („Сл. лист општине Апатин“ бр. 1/2019 и 21/2020 -исправка), Скупштина општине Апатин на \_\_\_ седници, одржаној дана, \_\_\_\_\_\_\_\_\_ 2021. године доноси

ОДЛУКУ

О РЕГРЕСИРАЊУ ТРОШКОВА ПРЕВОЗА УЧЕНИКА И СТУДЕНАТА СА ТЕРИТОРИЈЕ ОПШТИНЕ АПАТИН

Члан 1.

Овом одлуком утврђују се критеријуми и начин остваривања права на регресирање трошкова превоза ученика основних и средњих школа, студената који имају пребивалиште, односно боравиште на подручју општине Апатин, као и ученика основних и средњих школа које се налазе на територији општине Апатин.

Општина Апатин регресира трошкове превоза ученика основних и средњих школа, као и студената, у висини 100%, 70% или 30% од цене месечне карте, под условима наведеним у члановима 2., 3. и 4. ове одлуке.

Члан 2.

Право на регресирање трошкова аутобуског превоза у међуградском или међумесном превозу, у висини од 100% од цене месечне карте припада:

- лицима са пребивалиштем, односно боравиштем на територији општине Апатин, који похађају специјалне школе за децу са сметњама у развоју са седиштем на територији Републике Србије (доказ: потврда или уверење о уписаној текућој школској години и потврда надлежног органа о адреси пребивалишта или боравишта), као и њиховим пратиоцима, уколико је пратња неопходна;

- ученицима који похађају основне школе на територији општине Апатин, а имају пребивалиште или боравиште на удаљености већој од четири километра од седишта школе (доказ: потврда или уверење о уписаној текућој школској години и потврда надлежног органа о адреси пребивалишта или боравишта), као и ученици који похађају основну школу у некој од основних школа на територији општине Апатин због наставе на матерњем језику, а ван свог насељеног места и ученици основне музичке школе „Стеван Христић“ у Апатину, који имају пребивалиште или боравиште на територији насељених места Пригревица, Сонта, Купусина и Свилојево.

- ученицима са пребивалиштем, односно боравиштем на територији општине Апатин који су деца палих бораца и деца ратних војних инвалида који похађају неку од средњих школа на територији Западнобачког округа (доказ: уверење или потврда Службе борачко-инвалидске заштите Општинске управе општине Апатин и потврда надлежног органа о адреси пребивалишта или боравишта);

- ученицима који похађају средње школе на територији општине Апатин, а имају пребивалиште или боравиште на територији насељених места Пригревица, Сонта, Купусина и Свилојево (доказ: потврда или уверење о уписаној текућој школској години и потврда надлежног органа о адреси пребивалишта или боравишта) – под условом да нису корисници Дома ученика у Апатину.

Ученици наведени у алинеји 1. претходног става, односно њихови родитељи или старатељи, могу у свом захтеву навести да им се уместо месечне карте, на тачно наведен текући рачун у банци/поштанској штедионици, уплати новчани износ за ученика и његовог пратиоца, уколико је пратња неопходна, у висини месечне карте за одређену релацију.

Ученици наведени у алинеји 1. члана 1. ове одлуке, који су смештени у интернат, имају право на регресирање трошкова превоза викендом, као и њихови пратиоци, у висини цене аутобуске карте у оба правца.

Уколико за лица наведена у алинејама 1. и 2. члана 1. ове одлуке није обезбеђен редован или ванредан линијски превоз, од места пребивалишта, односно боравишта ученика и адресе седишта школе коју похађа, уплатиће се новчани износ за превоз ученика и његовог пратиоца, уколико је пратња неопходна, у висини од 10% од цене једног литра бензина по километру, за одређену релацију на којој су ученик и његов пратилац путовали за број дана, а према школском календару за основне и средње школе на територији Аутономне покрајине Војводине.

Месечна накнада се израчунава множењем утврђене вредности потрошеног погонског горива са бројем дана боравка у месецу у школској установи.

Приликом обрачуна пређене дневне километраже ученика и његовог пратиоца, узима се у обзир одлазак у школу и повратак из исте, и то на релацији од места пребивалишта, односно боравишта ученика и адресе седишта школе коју похађа.

Члан 3.

Право на регресирање трошкова аутобуског превоза у међуградском или међумесном превозу, у висини од 70% цене месечне карте припада ученицима средњих школа који не остварују право на регресирање по условима наведеним у чл. 2, а испуњавају следеће услове:

- ученици са пребивалиштем, односно боравиштем на територији општине Апатин чије су породице корисници материјалног обезбеђења породице и социјалне помоћи (доказ: уверење или потврда Центра за социјални рад Апатин, потврда или уверење о упису текуће школске године и потврда надлежног органа о адреси пребивалишта или боравишта);

- ученици са пребивалиштем, односно боравиштем на територији општине Апатин чији месечни приход по члану домаћинства не прелази више од 8.000,00 динара (доказ: прилагање неопходне документације за издавање уверења о месечном приходу по члану домаћинства, потврда или уверење о упису текуће школске године и потврда надлежног органа о адреси пребивалишта или боравишта);

Члан 4.

Право на регресирање трошкова аутобуског превоза у међуградском или међумесном превозу, у висини од 30% од цене месечне карте припада свим осталим ученицима средњих школа, као и студентима који имају пребивалиште или боравиште на територији општине Апатин и испуњавају следеће услове:

-уписани су редовно у средњу школу у Сомбору, под условом да се ради о средњошколском смеру који не постоји у средњим школама са територије општине Апатин (доказ: потврда или уверење о уписаном смеру и потврда или уверење о упису текуће школске године и потврда или уверење о упису текуће школске године и потврда надлежног органа о адреси пребивалишта или боравишта);

- школују се на терет буџета и први пут уписују наведену годину студија (доказ: потврда или уверење издато од стране више школе или факултета) – само за студенте којима се седиште или одељење више школе или факултета који похађају налази на територији Западнобачког округа;

Члан 5.

Право на регресирање трошкова превоза може да оствари ученик односно студент само по једном основу, не кумулирајући наведене основе.

Члан 6.

Захтеви за признавање права на регресиране месечне карте, са потребном документацијом, подносе се Одељењу за општу управу, друштвене делатности и скупштинске послове Општине Апатин – до 10. септембра текуће године за ученике, односно до 31. октобра текуће године за студенте.

У случају да захтев за признавање права на регресирање трошкова превоза није поднет у року из става 1. овог члана, исти се може поднети и по истеку рока, стим што се право остварује и важи од првог дана наредног месеца од дана подношења захтева.

Члан 7.

Општинска управа општине Апатин за све ученике и студенте који испуњавају наведене критеријуме сачињава оверен списак и обавештава подносиоце захтева, а доставља га и правним лицима – превозницима који обављају јавни превоз ученика и студената.

Решење о одбијању, односно одбацивању по сваком појединачном захтеву који не испуњава услове из ове Одлуке, доноси се у року од 30 дана од подношења захтева.

Непотпуни или неуредно поднети захтеви одбацују се решењем.

Против решења може се уложити приговор у року од 8 (осам) дана од дана достављања истог Општинском већу општине Апатин, чија је одлука коначна.

Члан 8.

Средства потребна за остваривање права утврђених овом Одлуком планираће се и обезбедити у буџету општине Апатин.

Члан. 9.

Даном ступања на снагу престаје да важи Одлука о регресирању трошкова превоза ученика и студената са подручја општине Апатин („Сл. лист општине Апатин“ бр. 12/2016, 16/2016 и 5/2019).

Члан 10.

Ова одлука ступа на снагу осмог дана од дана објављивања у „Службеном листу општине Апатин

РЕПУБЛИКА СРБИЈА

Аутономна Покрајина Војводина

Општина Апатин

Скупштина општине Апатин ПРЕДСЕДНИК СО

Број: 011-14 /2021-I Милан Шкрбић

Дана, \_\_\_\_\_\_\_\_\_\_.2021 год.

А п а т и н

Образложење

**Правни основ** за доношење предложене Одлуке садржан је у члану 189. став 1. тачка 5. и 9. Закона о основама система образовања и васпитања („Службени гласник Републике Србије“ број 88/2017, 27/2018 - други закон, 10/2019, 27/2018 – други закон и 6/2020), члана 32. став 1. тачка 6. Закона о локалној самоуправи („Сл. гласник РС“ бр. 129/2007, 83/2014 – други закон, 101/2016 – други закон и 47/2018) и члану 40. став 1. тачка 6. Статута општине Апатин („Сл. лист општине Апатин“ бр. 1/2019 и 21/2020 -исправка).

**Разлози за доношење** је утврђивање нових критеријума и начина остваривања права на регресирање трошкова превоза ученика основних и средњих школа, студената који имају пребивалиште, односно боравиште на подручју општине Апатин, као и ученика основних и средњих школа које се налазе на територији општине Апатин

**Финансијска средства** за реализацију ове одлуке обезбедиће се у буџету општине Апатин.